CELEX: C2007/117/31
Language: el
Date: 2007-05-26 00:00:00
Title: Υπόθεση C-167/07: Προσφυγή της 29ης Μαρτίου 2007 — Βασίλειο της Ισπανίας κατά Συμβουλίου της Ευρωπαϊκής Ενώσεως

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/19
            
         Προσφυγή της 29ης Μαρτίου 2007 — Βασίλειο της Ισπανίας κατά Συμβουλίου της Ευρωπαϊκής Ενώσεως
   (Υπόθεση C-167/07)
   (2007/C 117/31)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: N. Díaz Abad)
   
      Καθού: Συμβούλιο της Ευρωπαϊκής Ενώσεως
   Αιτήματα του προσφεύγοντος
   Το προσφεύγον ζητεί από το Δικαστήριο:
   
               —
            
            
               να ακυρώσει τον κανονισμό (ΕΚ) 41/2007 (1) του Συμβουλίου, της 21ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε ύδατα όπου απαιτούνται περιορισμοί αλιευμάτων, καθόσον δεν παρέχει ορισμένες ποσοστώσεις στον ισπανικό στόλο στα κοινοτικά ύδατα της Βόρειας Θάλασσας·
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         Ισχυρισμοί και κύρια επιχειρήματα
   1)   Παραβίαση της αρχής της απαγορεύσεως των διακρίσεων
   Σύμφωνα με το Βασίλειο της Ισπανίας, ο προσβαλλόμενος κανονισμός παραβιάζει την αρχή της απαγορεύσεως των διακρίσεων, καθόσον δεν παρέχει ποσόστωση στην Ισπανία στα κοινοτικά ύδατα της Βόρειας Θάλασσας. Συγκεκριμένα, μετά την παρέλευση της μεταβατικής περιόδου που προβλέπεται στην Πράξη Προσχωρήσεως, παρέχεται στα άλλα κράτη μέλη το δικαίωμα προσβάσεως στα ύδατα αυτά και στους πόρους τους, ενώ στην Ισπανία παρέχεται μόνο το δικαίωμα προσβάσεως στα ύδατα αυτά.
   2)   Εσφαλμένη ερμηνεία της Πράξεως Προσχωρήσεως της Ισπανίας
   Η Πράξη Προσχωρήσεως της Ισπανίας δεν κάνει διάκριση μεταξύ της προσβάσεως στα ύδατα και της προσβάσεως στους πόρους κατά τον καθορισμό των κανόνων που ίσχυαν κατά τη μεταβατική περίοδο για την Ισπανία. Επιπλέον, οι διατάξεις της Πράξεως Προσχωρήσεως πρέπει να ερμηνευθούν σύμφωνα με το περιεχόμενο και τον σκοπό τους.
   3)   Παράβαση του άρθρου 20, παράγραφος 2, του κανονισμού (ΕΚ) 2371/2002 (2)
   
   Οι ποσοστώσεις που παρέχονται για πρώτη φορά από το τέλος της μεταβατικής περιόδου που προέβλεπε η Πράξη Προσχωρήσεως αποτελούν νέες αλιευτικές δυνατότητες. Παραλείποντας να παράσχει ποσοστώσεις στην Ισπανία, το Συμβούλιο παρέβη το άρθρο 20, παράγραφος 2, του κανονισμού ΕΚ 2371/2002.
   
      (1)  EE 2007, L 15, σ. 1.
   
      (2)  Κανονισμός (ΕΚ) 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (ΕΕ L 358, σ. 59).